Lennujaama kaubaterminal

Lennujaama kaubaterminal (inglise "airport cargo terminal") on lennukitega veetavate kaubasaadetiste käitlemiseks kasutatav terminal, paikneb lennujaama turvatud territooriumil ja on mõeldud õhutranspordi kaubasaadetiste sorteerimiseks, konsolideerimiseks, laadimisühikutesse paigutamiseks, lahtipakkimiseks, ajutiseks ladustamiseks jms käitlemistoiminguteks), lennusaadetiste turva- ja tollikontrolli läbiviimiseks ning kauba- ja veodokumentide vormistamiseks.
Kaubaterminali töö kirjeldus.
Lennujaama kaubaterminalis ja lennujaama territooriumil tegutseb lennujaama kaubakäitlusettevõte (inglise "airport cargo operator"), kelle ülesanne on teenindada lennujaamas kauba- ja reisilennukeid ning teha lennujaama kaubaterminalis kaubakäitlustöid, kasutades selleks erinevaid veo- ja tõsteseadmeid.
Lennujaama kaubakäitlusoperaatori olulised funktsioonid on
Lennuveoterminalides tõstetakse pakkeüksusi laadimisühikutelt maha, koostatakse laadimisühikuid ja vajaduse korral tehakse tollikontrolli. Terminali põrandapind on jaotatud käsitsemis- ja hoiustamisaladeks. Käsitsemisaladel tõstetakse pakkeüksused konteineritest ja lennuveoalustelt maha ning sorteeritakse, konsolideeritakse edasisaatmiseks ja koostatakse laadimisühikud.
Hoiustamisaladel hoiustatakse eri piirkondades kaubaaluseid, väikepakendeid, lennuveoaluseid ja -konteinereid. Saadetised peatuvad lennujaama kaubaterminalides edasitoimetamise või väljastamise ootel tavapäraselt mõnest tunnist mõne päevani. Kaubaalused kaubaga ja väikepakendid konsolideeritakse lähetamiseks lennuveoalustel ja -konteinerites. Kuna lennuki kaubaruum tuleb maksimaalselt ära kasutada, peab kauba paigutamisel lennuveoalusele järgima laadimisühikule kuju andmisel lennuki kere kontuure. Kui alus on koostatud, pingutatakse selle peale võrk. Pakkeüksuste paigutamine konteineritesse toimub analoogiliselt alustele paigutamisega. Kaubaalused ja raskemad ning vastupidavamas pakendis kaubad asetatakse allapoole, väiksemad pakkeüksused ja kergemad pakid nende peale. Hoolitsetakse selle eest, et konteineri kogu ruum saaks võimalikult hästi ära kasutatud.
Lennujaama kaubaterminalides toimub kaupade käitlemine üldjuhul põhimõttel „esimesena saabunud, esimesena teenindatakse“ (inglise "first come, first served", FCFS). Põhimõte seisneb selles, et esimesena saabunud saadetisi ja kaubapartiisid käideldakse esimesena, ehk lennusaadetiste käsitsemine kaubaterminalides toimub üldjuhul lennukite ja veoautode saabumise järjestuses. Lennukid saabuvad ja lahkuvad kindlate lennugraafikute järgi, mistõttu on töö väga intensiivne. Kõik vajalikud kauba käsitsemise operatsioonid tehakse loetud tundide jooksul. Täitmisajad on lühikesed ja lennukid tõusevad õhku kindlaksmääratud ajal.
Töö lennuveo kaubaterminalides toimub tavaliselt ööpäev läbi, kolmes vahetuses. Kuna transpordilennukid veavad kaupa peamiselt õhtuti ja öösel, langeb peamine töökoormus teisele, eriti aga kolmandale vahetusele. Lennuveosaadetised on varustatud transpordietikettidega, millel on kõige olulisem saadetise liikumise informatsioon esitatud vöötkoodidega. Terminali sisenevad saadetised skaneeritakse vöötkoodi käsiskanneritega või konveieri skanneritega. Skaneerimisega kinnitatakse saadetise jõudmine vahe- või lõppkäsitluspunkti.
Kullerfirmade kaubaterminalides ja logistikateenuste tarnijate terminalides kasutatakse pikki, paljude harudega automaatse sorteerimise liine. Saadetiste automaatne kiirsorteerimine (inglise "automated high speed sortation") lennujaama kaubaterminalis toimub suure tootlikkusega konveierliinide abil. Pakid paigutatakse sorteerimisliinile nii, et transpordietiketid on pakkeüksuse ülemisel (pealmisel) küljel. Skanneriga tuvastatakse saadetise sihtkoht (edasine teekond) ja suunatakse see automaatselt kas siht- või vahekäitluslennujaama suuna konveieri haruliinile, mille otsas tõstetakse saadetis teisaldusvankrile. Automaatset kiirsorteerimist kasutatakse peamiselt kullerfirmade lennuveo terminalides. Mõne tunni jooksul, peamiselt öösiti, sorteeritakse kümneid tuhandeid väikesaadetisi. Osa sorteeritud kaubast jätkab kulgemist veoahelas lennukil või "road feeder" veokiga, osa väljastatakse saajatele.
Vältimaks kergete ja suhteliselt nõrga konstruktsiooniga laadimisühikute kahjustamist, transporditakse neid kaubaterminali "dolly"-del ja rullkonveieritel. Palju kasutatakse rullkonveiereid laadimisühikute edasitoimetamiseks terminali vastuvõtust nende edasiseks käsitsemiseks, samuti kaubaga täidetud lennukonteinerite ja -aluste väljastamiseks kaubaterminalist. Kaubaterminalides on kasutusel ka rull-radade süsteemid lennukonteinerite komplekteerimiseks või lahtivõtmiseks.